b'\n_START_ARTICLE_\nBibliotekos pa\xc5\xbeangai\n_START_PARAGRAPH_\nBibliotekos pa\xc5\xbeangai \xe2\x80\x93 projektas, skirtas stiprinti, (pa)naudoti vie\xc5\xa1\xc5\xb3j\xc5\xb3 bibliotek\xc5\xb3 paj\xc4\x97gumus, pasiekti, kad Lietuvos gyventojai (ypa\xc4\x8d kaimi\xc5\xa1kose vietov\xc4\x97se, taip pat socialin\xc4\x97s rizikos grup\xc4\x97s) \xc5\xbeymiai geriau naudot\xc5\xb3si informacin\xc4\x97mis technologijomis, dirbdami su informacija ar \xc5\xa1iaip bendraudami. Visose perspektyviose ir dar neinformatizuotose vie\xc5\xa1osiose bibliotekose bus \xc4\xafrengiama vie\xc5\xa1a interneto prieiga, o j\xc4\x85 turin\xc4\x8diose \xe2\x80\x93 i\xc5\xa1ple\xc4\x8diama ir modernizuojama. Taip pat siekiama i\xc5\xa1 esm\xc4\x97s sustiprinti vie\xc5\xa1\xc5\xb3j\xc5\xb3 bibliotek\xc5\xb3 darbuotoj\xc5\xb3 informacin\xc4\x99 kompetencij\xc4\x85 ir pad\xc4\x97ti jiems tapti aktyviais vietos bendruomen\xc4\x97s skatintojais bei pagalbininkais, \xc4\xafsisavinant informacini\xc5\xb3 technologij\xc5\xb3 galimybes.\n_START_SECTION_\nPriemon\xc4\x97s\n_START_PARAGRAPH_\nProjektui skirtos l\xc4\x97\xc5\xa1os naudojamos kompiuterinei \xc4\xafrangai nupirkti, bibliotekoms prie interneto prijungti ar ry\xc5\xa1io kokybei pagerinti, techninei pagalbai organizuoti, bibliotekininkams apmokyti, nemokamai interneto prieigai vie\xc5\xa1inti ir vartotojams skatinti bei projekto poveikiui matuoti. _NEWLINE_Siekiant \xc4\xaf bibliotekas pritraukti daugiau suaugusi\xc5\xb3 ir vyresnio am\xc5\xbeiaus \xc5\xbemoni\xc5\xb3, bus rengiami special\xc5\xabs seminarai ir akcijos, pristatantys kasdieniniame gyvenime lengvai pritaikomas elektronines paslaugas: el. deklaravim\xc4\x85, el. bankininkyst\xc4\x99, darbo paie\xc5\xa1k\xc4\x85, nuotolin\xc4\xaf mokym\xc4\x85si, sveikatos paslaugas ir kitas. Nemokantys naudotis kompiuteriais gyventojai bibliotekose bus mokomi kompiuterinio ra\xc5\xa1tingumo ir interneto pradmen\xc5\xb3. Skatinant naudotis vie\xc5\xa1omis interneto prieigomis, ypatingas d\xc4\x97mesys bus skiriamas kaimo gyventojams, vyresnio am\xc5\xbeiaus \xc5\xbemon\xc4\x97ms, socialin\xc4\x97s rizikos grup\xc4\x97ms, taip pat ir ne\xc4\xafgaliems.\n_START_SECTION_\nProjekto nauda\n_START_PARAGRAPH_\nProjektas pad\xc4\x97s daugeliui \xc5\xbemoni\xc5\xb3, kurie iki \xc5\xa1iol netur\xc4\x97jo s\xc4\x85lyg\xc5\xb3 \xc4\xafsisavinti informacini\xc5\xb3 technologij\xc5\xb3 galimybes informacijos gavimui, teikimui ir komunikavimui ir panaudoti tai savo veikloje bei kasdieniniame gyvenime. Tai ypa\xc4\x8d aktualu \xc5\xbemon\xc4\x97ms, gyvenantiems kaimi\xc5\xa1kose vietov\xc4\x97se, \xc5\xa1vie\xc4\x8diantis, efektyvinant savo darbin\xc4\x99 veikl\xc4\x85, pl\xc4\x97tojant socialin\xc4\xaf bendravim\xc4\x85, geriau naudotis \xc4\xafvairiomis paslaugomis. \xc5\xbdmon\xc4\x97ms, priklausantiems socialin\xc4\x97s rizikos grup\xc4\x97ms bei ne\xc4\xafgaliems tai pad\xc4\x97s \xc5\xbeymiau geriau integruotis \xc4\xaf visuomen\xc4\x97s gyvenim\xc4\x85.\n_START_SECTION_\nProjekto \xc4\xafgyvendintojai\n_START_PARAGRAPH_\nProjekt\xc4\x85 \xe2\x80\x9eBibliotekos pa\xc5\xbeangai\xe2\x80\x9c 2008-2011 m. \xc4\xafgyvendina Lietuvos nacionalin\xc4\x97 Martyno Ma\xc5\xbevydo biblioteka kartu su Lietuvos Respublikos kult\xc5\xabros ministerija. L\xc4\x97\xc5\xa1\xc5\xb3 projektui \xc4\xafgyvendinti skiria Bilo ir Melindos Geits\xc5\xb3 fondas (35,7 mln. lit\xc5\xb3), Lietuvos Respublikos Vyriausyb\xc4\x97 (14,7 mln. lit\xc5\xb3) ir bendrov\xc4\x97 \xe2\x80\x9eMicrosoft", padovanojusi naujausios programin\xc4\x97s \xc4\xafrangos u\xc5\xbe 31 mln. lit\xc5\xb3. Labai svarbus ir vietos savivaldybi\xc5\xb3 ind\xc4\x97lis (10,7 mln. lit\xc5\xb3) \xe2\x80\x93 jos padeda bibliotekoms pasirengti teikti vie\xc5\xa1\xc4\x85 interneto prieig\xc4\x85 ir vykdyti kitas projekto veiklas bei ateityje u\xc5\xbetikrins \xc5\xa1i\xc5\xb3 veikl\xc5\xb3 t\xc4\x99stinum\xc4\x85.'